钦定古今图书集成/明伦汇编/家范典/第012卷 > 宋袁氏世范 > 《睦亲篇》
## 钦定古今图书集成/明伦汇编/家范典/第012卷 > 宋袁氏世范 > 《睦亲篇》

人之孝行根于诚笃，虽繁文永节不至亦可以动天
地，感鬼神。尝见世人有事亲不务诚笃，乃以声音笑
貌缪为恭敬者，其不为天地鬼神所诛则幸矣，况望
其世世笃孝而门户昌隆者乎？苟能知此，则自此而
往，应与物接，皆不可不诚。有识君子试以诚与不诚
者较其久远效验孰多？

人当婴孺之时，爱恋父母至切。父母于其子婴孺之
时，爱念尤厚，抚育无所不至。盖由气血虽分，相去未
远，而婴孺之声音笑貌，自能取爱于人，亦造物者设
为自然之理，使之生生不穷。虽飞走微物亦然。方其
子初脱胎卵之际，乳饮哺啄，必极其爱，有伤其子，则
护之不顾其身。然人于既长之后，分稍严而情稍疏，
“父母方求尽其慈，子方求尽其孝。”飞走之属稍长，则
母子不相识认，此人之所以异于飞走也。然父母于
其子幼之时，爱念抚育有不可以言尽者。子虽终身
承颜致养，极尽孝道，终不能报其少小爱念抚育之
恩，孝道有不尽者。凡人之不能尽孝道者，请观人之
抚育婴孺，其情爱如何，终当自悟，亦犹天地生育之
道，所以及人者，至广至大。而人之回报天地者何在？
有对虚空焚香跪拜，或召羽流斋醮上帝，则以为能
报天地，果足以报其万分之一乎？况又有怨咨于天
地者，皆不能反思之罪也。

人之有子，多于婴孺之时，爱忘其丑，恣其所求，恣其
所为，无故叫号，不知禁止，而以罪保母；陵轹同辈，不
知戒约，而以咎他人。或言其不然，则曰：“小未可责。”日
渐月渍，养成其恶，此父母曲爱之过也。及其年齿渐
长，爱心渐疏，微有疵失，遂成憎怒。摭其小疵，以为大
恶。如遇亲故，妆饰巧辞，历历陈数，断然以大不孝之
名加之，而其子实无他罪，此父母妄憎之过也。爱憎
之私，多先于母氏，父若不知此理，则徇其母氏之说，
牢不可解。为父者须详察此，子幼必待以严，子壮无
薄其爱。

人之兄弟不和而至于破家者，或由于父母憎爱之
偏。衣服饮食，言语动静，必厚于所爱而薄于所憎。见
爱者意气日横，见憎者心不能平。积久之后，遂成深
仇。所谓“爱之”，适所以害之也。苟父母均其所爱，兄弟
自相和睦，可以两全，岂不甚善。

父母见诸子中有独贫者，往往念之，常加怜恤，饮食
衣服之分或有所偏私，子之富者或有所献，则转以
与之。此乃父母均一之心，而子之富者或以为怨，此
殆未之思也。若使我贫，父母必移此心于我矣。
父母于长子多不之爱，而祖父母于长孙常极其爱，
此理亦不可晓。岂亦由爱少子而迁及之耶？

凡人之子，性行不相远，而有后母者，独不为父所喜。
父无正室，而有宠婢者亦然。此固父之昵于私爱，然
为子者要当一意承顺，则天理久而自协。

《遗嘱》之文，皆贤明之人为身后之虑，然亦须公平乃
可以保家。如劫于悍妻黠妾，因于后妻爱子，中有偏
曲厚薄，或妄立嗣，或妄逐子，不近人情之事，不可胜
数，皆兴讼破家之端也。

父祖有虑子孙争讼者，常欲预为《遗嘱》之文，而不知
风烛不常，因循不决，至于疾病危笃，虽中心了然而
口不能言，手不能动，饮恨而死者多矣。况有神识昏
乱者乎。

同母之子，而长者或为父母所憎，幼者或为父母所
爱，此理殆不可晓。窃尝细思其由，盖人生一二岁，举
动笑语，自得人怜，虽他人犹爱之，况父母乎？才三四
岁至五六岁，恣性啼号，多端乖劣，或损动器用，冒犯
危险。凡举动言语，皆人之所恶，又多痴顽，不受训戒，
故虽父母亦深恶之。方其长者可恶之时，正值幼者
可爱之日，父母移其爱长者之心，而更爱幼者，其憎
爱之心从此而分，遂成迤逦。最幼者当可恶之时，下
无可爱之者，父母爱无所移，遂终爱之，其势或如此。
为人子者，当知父母爱之所在，长者宜少让，幼者宜
自抑。为父母者又须觉悟，稍稍回转，不可任意而行，
使长者怀怨，而幼者纵欲，以致破家。